# name
Incorporació de substàncies ubiqüitinades en els  wasteosomes (corpora amylacea) del cervell humà

# metadata.dc.description[].value
Treballs Finals de Grau de Farmàcia, Facultat de Farmàcia i Ciències de l'Alimentació, Universitat de Barcelona, 2025. Tutor/a:Dr. J. De Valle i Dra. M. Riba

# metadata.dc.description.abstract[].value
Els wasteosomes, també coneguts com a cossos amilacis, són estructures esfèriques
intracel·lulars que es formen principalment als astròcits del cervell humà. Estan constituïts
per una matriu de poliglucosà que encapsula proteïnes i altres substàncies de rebuig, i es
consideren part d’un sistema de neteja cerebral amb un possible paper neuroprotector. La
presència de la proteïna p62 als wasteosomes suggereix que podrien incorporar i retenir
substàncies ubiqüitinades, però aquest aspecte encara no s’ha demostrat.
Aquest treball té com a objectiu demostrar que els wasteosomes són capaços de captar i
retenir substàncies ubiqüitinades. Per assolir aquest propòsit, s’han realitzat assajos
d’immunofluorescència sobre talls d’hipocamp humà, amb l’objectiu d’estudiar si la
monoubiquïtina i la tetraubiqüitina marcades amb fluorescència s’incorporen in vitro als
wasteosomes. Paral·lelament, s’ha estudiat la col·localització d’aquestes formes d’ubiqüitina
amb la proteïna p62, utilitzant el mateix mètode de marcatge fluorescent.
Els resultats obtinguts mostren la incorporació de la ubiqüitina fluorescent en els
wasteosomes i la seva col·localització amb la proteïna p62 i, per tant, confirmen la hipòtesi
inicial: els wasteosomes són capaços de captar substàncies ubiqüitinades. Aquesta capacitat
es manifesta principalment a la regió perifèrica dels cossos i amb una cinètica similar per
ambdues formes d’ubiqüitina.
Aquestes troballes reforcen la idea que els wasteosomes poden actuar com a mecanisme
alternatiu per a l’eliminació de residus proteics, especialment en condicions en què els
sistemes convencionals són disfuncionals. L’aportació més rellevant del treball és la
demostració experimental d’aquesta funció activa en un context humà, i l’obertura a noves
línies d’investigació en l’àmbit de les malalties neurodegeneratives.
Paraules clau: wasteosomes, neteja cerebral, paper neuroprotector, ubiqüitina, proteïna p62,
immunofluorescència.

# metadata.dc.rights[].value
cc-by-nc-nd (c) Rodríguez Barrubés, Maria, 2025

# metadata.dc.source[].value
Treballs Finals de Grau (TFG) - Farmàcia

# metadata.dc.title[].value
Incorporació de substàncies ubiqüitinades en els  wasteosomes (corpora amylacea) del cervell humà